b'\n_START_ARTICLE_\nHro\xc5\xa1\xc4\x8d tiso\xc4\x8dletja\n_START_PARAGRAPH_\nHro\xc5\xa1\xc4\x8d tiso\xc4\x8dletja je izraz za krizo ra\xc4\x8dunalni\xc5\xa1kih sistemov, ki je nastala ob premiku letnice z 1999 na 2000. Kriza naj bi nastopila zaradi te\xc5\xbeav ra\xc4\x8dunalnikov pri obravnavanju datumov. Letnico so ra\xc4\x8dunalniki zaradi prihranka pomnilnika tipi\xc4\x8dno shranjevali kot dvomestno \xc5\xa1tevilko, namesto kot \xc5\xa1tirimestno. To je pomenilo, da bi se po koncu leta 1999 letnica spremenila na \xc2\xbb00\xc2\xab. Sistem bi to letnico lahko obravnaval kot 1900, lahko pa da letnice sploh ne bi prepoznal in bi se sesul, kar bi lahko povzro\xc4\x8dilo kvarjenje podatkov in bi sistemi lahko delali napake ali pa se povsem ustavili. Stro\xc5\xa1ki reprogramiranja, ki naj bi odpravilo omenjeno pomanjkljivost, so bili ocenjeni na 600 milijard dolarjev._NEWLINE_Izvor problema je preprost. Programerji, ki so v \xc5\xa1estdesetih letih izdelovali programe za prvo generacijo komercialnih velikih ra\xc4\x8dunalnikov, so bili kratkovidni. Niso verjeli, da bodo programi, ki so jih takrat pisali - ali ra\xc4\x8dunalniki, za katere so jih pisali - v uporabi \xc5\xa1e (takrat) daljnega leta 2000. Torej so si prihranili ra\xc4\x8dunalni\xc5\xa1ki pomnilnik tako, da so za letnico uporabili samo dve \xc5\xa1tevki. V teh \xc4\x8dasih je bil vsak bajt pomnilnika dragocen in izpustitev devetnajstke je bil eden izmed preprostih na\xc4\x8dinov var\xc4\x8devanja s pomnilnikom._NEWLINE_Prve institucije, ki so opazile slabosti tega pristopa, so bile banke. Ko so pri\xc4\x8dele sklepati dolgoro\xc4\x8dne hipoteke in odobravati posojila, ki so se raztezala \xc4\x8dez leto 1999, so se soo\xc4\x8dile s hro\xc5\xa1\xc4\x8dem tiso\xc4\x8dletja. Vendar se za problem do sredine devetdesetih let nih\xc4\x8de ni pretirano zanimal. Tehnolo\xc5\xa1ki svetovalci so pri\xc4\x8deli pisati razprave in prirejati predavanja o \xc2\xbbproblemu leta 2000\xc2\xab. Za problem so se po\xc4\x8dasi pri\xc4\x8deli zanimati izvr\xc5\xa1ilni delavci, in ko so izdajatelji kreditnih kartic in vozni\xc5\xa1kih dovoljenj za\xc4\x8deli podalj\xc5\xa1evati veljavnost kartic in dovoljenj za kraj\xc5\xa1i rok, ker njihov sistem ni znal delati z letnico ve\xc4\x8djo od 1999, problema niso mogli ignorirati niti obi\xc4\x8dajni potro\xc5\xa1niki._NEWLINE_Kako bi lahko hro\xc5\xa1\xc4\x8d tiso\xc4\x8dletja prizadel potro\xc5\xa1nika? Ra\xc4\x8dunalniki, tako novi kot stari, v vsaki dejavnosti, so ranljivi. Lahko bi se zgodilo, da bi ob zahtevi, da obravnavajo datum \xc2\xbb00\xc2\xab, nehali delovati. Nekateri so pravili, da je to pravzaprav najbolj\xc5\xa1i scenarij, ker bi na ta na\xc4\x8din vsaj vedeli, da je nekaj narobe. Huje bi bilo, \xc4\x8de bi ra\xc4\x8dunalniki nadaljevali z delom in zagre\xc5\xa1ili \xc5\xa1tevilne datumske napake, ki bi jih bilo te\xc5\xbeko identificirati in popraviti. Najbolj so bili zaskrbljeni na podro\xc4\x8djih zdravstva, obrambe in vlade. Tehnolo\xc5\xa1ki strokovnjaki so opozarjali na tveganost letalskega potovanja v primeru, da ra\xc4\x8dunalniki letalskih uprav ne bi znali pravilno obravnavati podatkov, nevarnost bivanja v bolni\xc5\xa1nicah, \xc4\x8de bi se ra\xc4\x8dunalnikom za nadzor bolnikov strgalo, in mo\xc5\xbenosti socialnih nemirov, \xc4\x8de vlada v letu 2000 ne bi mogla opravljati svojih dejavnosti.\n_START_SECTION_\nOdstranjevanje hro\xc5\xa1\xc4\x8da\n_START_PARAGRAPH_\nOdstranjevanje hro\xc5\xa1\xc4\x8da tiso\xc4\x8dletja je bilo zahtevno opravilo. Organizacija je imela na izbiro dva pristopa. Ena mo\xc5\xbenost je bila zamenjava vseh svojih sistemov z novimi, prilagojenimi za delo po letu 1999, druga mo\xc5\xbenost pa je pomenila prilagajanje obstoje\xc4\x8dih sistemov. Pri prilagajanju so lahko ubrali eno izmed dveh strategij: \xc2\xbb\xc5\xa1irjenje datuma\xc2\xab ali \xc2\xbbuporabo okna\xc2\xab._NEWLINE_\xc5\xa0irjenje datuma pomeni spreminjanje dvomestnih datumov v \xc5\xa1tirimestne. To pomeni pretvarjanje vseh podatkov, ki jih organizacija hrani, iz ene oblike v drugo in reprogramiranje sistemov tako, da bodo znali obravnavati \xc5\xa1tirimestne datume, na primer 2001._NEWLINE_Uporaba okna je enostavnej\xc5\xa1a in cenej\xc5\xa1a, a le za\xc4\x8dasna re\xc5\xa1itev. Ta pristop namesto pretvarjanja vseh podatkov programu le doda dodatno funkcionalnost, ki mu pomaga dolo\xc4\x8diti, ali dvomestni datum pomeni letnico med 1900 in 1999 ali pa letnico med 2000 in 2099. Programerji lahko ustvarijo \xc2\xbbokno\xc2\xab\xc2\xa0v \xc4\x8dasu - na primer od 00 do 30 - in ra\xc4\x8dunalniku naro\xc4\x8dijo, naj si te datume razlaga tako, da jim spredaj pripi\xc5\xa1e 20, datumom med 31 in 99 pa naj pripi\xc5\xa1e 19. Toda ko bi pri\xc5\xa1lo leto 2031, bi to podjetje imelo nov problem. Uporaba okna predpostavlja, da bo organizacija pred iztekom \xc2\xbbokna\xc2\xab\xc2\xa0bodisi sisteme nadomestila z novimi, bodisi spet reprogramirala stare programe._NEWLINE_Izkoreninjenje hro\xc5\xa1\xc4\x8da tiso\xc4\x8dletja je bil ve\xc4\x8dfazni postopek. Organizacija je morala najprej ugotoviti, kateri izmed njenih sistemov ne bo zmogel pravilno obravnavati datumov, kasnej\xc5\xa1ih od leta 1999. Nato je morala te sisteme pretvoriti, bodisi s \xc2\xbb\xc5\xa1irjenjem datuma\xc2\xab, bodisi z \xc2\xbbuporabo okna\xc2\xab. Kon\xc4\x8dno je morala sisteme preizkusiti in se prepri\xc4\x8dati, da bodo delovali tudi po polno\xc4\x8di 31. decembra 1999.\n_START_SECTION_\nVeri\xc5\xbeni u\xc4\x8dinki\n_START_PARAGRAPH_\nTudi \xc4\x8de so podjetja uspe\xc5\xa1no popravila svoje sisteme, so bila \xc5\xa1e vedno ranljiva zaradi tako imenovanih \xc2\xbbveri\xc5\xbenih u\xc4\x8dinkov\xc2\xab. Kak njihov partner bi jim lahko poslal nepretvorjene podatke in na ta na\xc4\x8din \xc2\xbboku\xc5\xbeil\xc2\xab\xc2\xa0njihov sistem. Lahko pa (kar bi bilo \xc5\xa1e huje) jim zaradi hro\xc5\xa1\xc4\x8da tiso\xc4\x8dletja svojih uslug ne bi ve\xc4\x8d mogel nuditi recimo klju\xc4\x8dni dobavitelj. Zaradi tega so organizacije morale zagotoviti, da tudi vsi njihovi partnerji odpravijo hro\xc5\xa1\xc4\x8da. Dolo\xc4\x8deni sektorji gospodarstva, na primer finan\xc4\x8dne dejavnosti, so celo koordinirali medorganizacijska preverjanja, ker so hoteli zagotoviti, da bodo po letu 1999 lahko borze, banke in druge finan\xc4\x8dne institucije \xc5\xa1e vedno sodelovale._NEWLINE_Na vse skupaj pa so za vogalom \xc4\x8dakali tudi pravniki. \xc4\x8ce bi programska ali strojna oprema odpovedala, bi temeljito pregledali pogodbe, da bi odkrili, kdo je odgovoren. \xc4\x8ce bi se izkazalo, da je bil proces pretvorbe pomanjkljiv, bi lahko spro\xc5\xbeili pravdo proti podjetju, ki naj bi jim hro\xc5\xa1\xc4\x8da odpravilo. In \xc4\x8de bi kot rezultat napak, povezanih z letom 2000, padla vrednost delnic podjetja, bi lahko pravniki to\xc5\xbeili upravni odbor zaradi malomarnosti. Nekateri analitiki so predvidevali, da bi lahko skupni stro\xc5\xa1ki, povezani s tem problem, na ta na\xc4\x8din narasli na 3600 milijard dolarjev._NEWLINE_Nenadna pojavitev \xc2\xbbproblema leta 2000\xc2\xab\xc2\xa0je ustvarila pravo mini ekonomijo. Programerji in tehnolo\xc5\xa1ki vodje so odkrili, da lahko zahtevajo in dobijo ve\xc4\x8dje pla\xc4\x8de, ra\xc4\x8dunalni\xc5\xa1ki svetovalci so imeli ve\xc4\x8d dela, kot so ga zmogli opraviti, proizvajalci programske opreme pa so pri\xc4\x8deli tr\xc5\xbeiti orodja za u\xc4\x8dinkovitej\xc5\xa1e preverjanje, ocenitev, pretvorbo in testiranje programov. Pojavilo se je na ducate spletnih mest in knjig, posve\xc4\x8denih problemu. Ameri\xc5\xa1ka borza je celo ustvarila poseben indeks, ki je investitorjem omogo\xc4\x8dal \xc5\xa1pekulirati o usodi 18 podjetij za prodajo programov ali storitev v zvezi s problemom leta 2000. Mnogi udele\xc5\xbeenci te mini ekonomije so \xc5\xa1pekulirali o mo\xc5\xbenem obsegu u\xc4\x8dinkov tega problema. Spra\xc5\xa1evali so se, ali bo 1. januar 2000 pri\xc5\xa1el gladko, ali pa bodo, kot so predvidevali nekateri, prve strani vseh glavnih \xc4\x8dasopisov polne zgodb o datumski ra\xc4\x8dunalni\xc5\xa1ki krizi. In mnogi programerji in njihovi tehnolo\xc5\xa1ki vodje na silvestrovo leta 1999 niso praznovali, ampak so zaskrbljeno opazovali svoje ra\xc4\x8dunalnike.\n_START_SECTION_\nPosledice\n_START_PARAGRAPH_\nKot se je kasneje izkazalo, so bili strahovi, kljub nekaterim te\xc5\xbeavam, neutemeljeni in ve\xc4\x8dina programja je dobro pre\xc5\xbeivela prehod v leto 2000.'